KIRJALLINEN KYSYMYS E-0590/01 esittäjä(t): Alexandros Baltas (PSE) komissiolle. Brasilian määräämät säilykepersikoiden tullit.



Virallinen lehti nro 350 E , 11/12/2001 s. 0021 - 0022



KIRJALLINEN KYSYMYS E-0590/01 esittäjä(t): Alexandros Baltas (PSE) komissiolle (1. maaliskuuta 2001) Aihe: Brasilian määräämät säilykepersikoiden tullit Brasilian viranomaiset perivät säilykepersikoista 55 prosentin tullia. Tämä tulli peritään yksinomaan Kreikasta Brasiliaan vietävistä säilykepersikoista. Brasilian viranomaiset alkoivat periä tätä tullia noin viisi vuotta sitten, mutta sitä oli tarkoitus alentaa vuosittain siten, että se olisi 23 prosenttia joulukuussa 2000 ja 17 prosenttia 1. tammikuuta 2001. Saamieni tietojen mukaan Brasilian viranomaiset ottivat 55 prosentin tullin uudelleen käyttöön lokakuussa 2000. Samalla he käynnistivät polkumyyntiä koskevan tutkimuksen määräämättä kuitenkaan alustavia tulleja. Viranomaisten mukaan 55 prosentin tullin oli tarkoitus olla tilapäinen, ja se oli määrä lakkauttaa 31. joulukuuta 2000, jolloin piti palata alkuperäiseen järjestelmään, jonka mukaan voimassa oleva tulli laskee 17 prosenttiin 1. tammikuuta 2001. Tällöin viranomaiset kuitenkin jatkoivat 55 prosentin tullin voimassaoloaikaa 30. kesäkuuta 2001 saakka, jotta tullin määrästä voidaan keskustella eteläisillä yhteismarkkinoilla (Mercosur). Brasilian käytännön vuoksi säilykepersikoiden tuottajat ja viejät ovat menettäneet lomakauden myynnin ja kärsineet suuria tappioita. Yleisesti ottaen kolmansien maiden säilykepersikoiden tuotannosta aiheutuu EU:n tuotannolle yhä suurempia paineita, minkä vuoksi eurooppalainen teollisuuden merkittävää haaraa uhkaa katastrofi. Seurauksena voi olla haitallisten vaikutusten vyöry, joka kohdistuu yhteiskuntaan (työttömyyden kasvu), maatalousväestöön ja laajemmalti yhteiseen maatalouspolitiikkaan, ympäristöön jne. Edellä mainitut seikat huomioon ottaen pyydän komissiolta vastauksia seuraaviin kysymyksiin: - Mihin toimiin Euroopan komissio on ryhtynyt tätä teollisuudenalaa suojellakseen, ja mitä tuloksia toimista on saatu? - Mitä komissio aikoo tehdä seuraavaksi? - Missä määrin Brasilian noudattama käytäntö otetaan huomioon ja vaikuttaako se neuvoston harjoittamaan politiikkaan eteläisiä yhteismarkkinoita (Mercosur) koskevissa keskusteluissa ja neuvotteluissa, joihin Brasilia osallistuu? Pascal Lamyn komission puolesta antama vastaus (18. toukokuuta 2001) Komissio on tietoinen monista toimenpiteistä, jotka ovat aiheuttaneet vaikeuksia säilykepersikoiden viennille Brasiliaan. Arvoisan parlamentin jäsenen mainitsemat toimenpiteet voidaan jakaa kahteen ryhmään: tullien soveltamiseen ja polkumyyntitutkimukseen. Sovellettavien tullien osalta 55 prosentin tullin uudelleen käyttöön ottaminen vastaa tullitariffeja koskevia Brasilian sitoumuksia Maailman kauppajärjestön (WTO) alaisuudessa. Näin ollen tullin tason laillisuutta ei voida kiistää. Mercosurin yhteinen ulkotulli on kuitenkin 17 prosenttia. Mercosurin äskettäin tekemän päätöksen perusteella Brasilia voi poiketa yhteisestä ulkotullista muun muassa säilykepersikoiden osalta, mutta sen olisi aikaa myöten mukautettava tullinsa yhteisen ulkotullin tasolle. Komissio selvittää Brasilian viranomaisilta, milloin tämä tapahtuu. Yleisesti ottaen tulleihin on parasta puuttua yhteisön ja Mercosurin välillä käytävissä alueellisissa neuvotteluissa. Komission tavoitteena on, että näissä neuvotteluissa käsiteltäisiin tullien osalta myös vallitsevan tilan säilyttämistä (standstill) ja rajoitusten asteittaista poistamista (roll-back) sekä lopulta tullien poistamista lähes kaikesta kaupasta yhteisön ja Mercosurin välillä. Brasilian 25. lokakuuta 2000 vireille panema polkumyyntitutkimus on maan lainsäädännön mukaan saatava päätökseen kahdentoista kuukauden kuluessa sen vireillepanosta. Tätä määräaikaa voidaan jatkaa poikkeusolosuhteissa kuudella kuukaudella eli yhteensä enintään 18 kuukauteen asti. Komissio seuraa menettelyä tarkkaan voidakseen toimia ripeästi, jos Brasilian viranomaiset poikkeavat WTO:n määräyksistä.